# Đuro Kurepa

Đuro Kurepa (serbi: Ђуро Курепа) (Majske Poljane, 16 d'agost de 1907 - Belgrad, 2 de novembre de 1993) va ser un matemàtic iugoslau.
Kurepa va néixer a Majske Poljane, una localitat avui a Croàcia, en una família de catorze germans dels quals ell era l'últim. Va ser escolaritzat a la seva vila natal, a Glina i a Križevci fins al 1926, quan va ingressar a la universitat de Zagreb per estudiar matemàtiques. Després de graduar-se el 1931, va anar a París on va obtenir el doctorat el 1935 amb una tesi dirigida per Maurice Fréchet en la qual feia per primera vegada un estudi sistemàtic dels arbres transfinits. Des de 1937 fins a 1965 va ser professor de la universitat de Zagreb i a continuació, i fins a la seva jubilació el 1977, va ser professor a la universitat de Belgrad; també va ser professor visitant a diferents universitats com Varsòvia, Harvard, Berkeley o Princeton. Va ser editor i dirigent de diferents societats matemàtiques balcàniques i editor de diferents revistes científiques de la regió, a més de liderar el seminari de lògica de Belgrad.
Kurepa va publicar més de dos-cents treballs, entre articles llibres i monografies. La seva obra es caracteritza per una complicada notació i per no ocultar cap de les hipòtesis, conjectures o problemes oberts que van sorgint en les seves exposicions. El seu camp de treball més important van ser els arbres matemàtics i els conjunts parcialment ordenats. També te treballs notables en els camps de la topologia, la teoria axiomàtica de conjunts, l'àlgebra i la teoria de nombres. En aquest darrer camp és recorcat per haver definit la funció factorial esquerre el 1971.

## Referències

* ↑ Mamuzić, 1994, p. 57.
* ↑ Maplangoto, Marjanović i Todorqević, 2012, p. 52.
* ↑ Kanamori, 2010, p. 18.
* ↑ Maplangoto, Marjanović i Todorqević, 2012, p. 53.
* ↑ Mijajlović, 1995, p. 14.
* ↑ Vakarelov, 1997, p. 487.
* ↑ Kurepa, 1995, p. 2-12.
* ↑ Mijajlović, 2012, p. 19.
* ↑ Mijajlović, 2012, p. 20.
* ↑ Mijajlović, 2012, p. 22.

## Bibliografia

* Kanamori, Akihiro. «Introduction». A: Matthew Foreman, Akihiro Kanamori (eds.). Handbook of Set Theory (en anglès). Springer, 2010. ISBN 978-1-4020-4843-2.
* Kurepa, Georges «Selected publications of Đuro Kurepa» (en anglès). Publications de l'Institut Mathématique, Vol. 57 (71), 1995, pàg. 2-12. ISSN: 0522-828X.
* Mamuzić, Zlatko P. «Đuro R. Kurepa» (en croat). Математички весник, Num. 201, 1994, pàg. 57-61. ISSN: 0025-5165.
* Maplangoto, Michela; Marjanović, Milosav M.; Todorqević, Stevo «Prof. Dr. Djuro Kurepa» (en bosnià). Nastava Matematike, Num. 243, 2012, pàg. 52-55. ISSN: 0351-4463.
* Mijajlović, Žarko «Đuro Kurepa (1907-1993)» (en anglès). Publications de l'Institut Mathématique, Vol. 57 (71), 1995, pàg. 13-18. ISSN: 0522-828X.
* Mijajlović, Žarko «Life and Work of Đuro Kurepa» (en anglès). Review of the National Center for Digitization, Num. 20, 2012, pàg. 10-26. ISSN: 1820-0109.
* Vakarelov, D. «Logic in Eastern and Central Europe: Balkan region». A: Maria Luisa Dalla Chiara, Kees Doets, Daniele Mundici, Johan van Benthem (eds.). Logic and Scientific Methods (en anglès). Springer, 1997, p. 485-496. ISBN 978-90-481-4786-1.

## Enllaços externs

* O'Connor, John J.; Robertson, Edmund F. «Đuro Kurepa» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Mijajlović, Žarko. «Đuro Kurepa». Математички институт - Српске академије наука и уметности. [Consulta: 4 desembre 2021]. (anglès)
* Malpangotto, Michela; Marjanovic, Milosav; Todorcevic, Stevo. «Đuro Kurepa». International Commission of Mathematical Instruction, 2020. [Consulta: 4 desembre 2021]. (anglès)